id en en en en id en en fr ms ca id en en en id en en fr ms ca id id id ms id id id id id ms hu ms id id ms ms id ms id id id id id id id id ms ms id id ms id id id ms id id id id ms ms id id id id id ms su id ms id id en nl de en en nl en en en id id en id en id en ms fr en id id en en en id en en en id id id id en en en en fa en en en en en en es en en ms en fr en en en en en id en en
Kalau Rindu, Mengapa Pergi Beribu Batu – Saifulislam.Com
Wednesday , August 31 2022
Keputusan meninggalkan tanah air bukanlah keputusan yang mudah.
Gelora jiwa, Tuhan sahaja yang mengetahuinya.
Paling membimbangkan, adalah emak di kampung. Emak semakin uzur. Sudah lama emak tidak berupaya memasak. Ingatan pun semakin berkurang.
Apabila saya suarakan hajat hati untuk menyambung pelajaran ke Finland, emak dengar tetapi emak ingat Ireland. Negeri yang emak pernah menjejakkan kaki lebih sedekad lalu dan emak kurang menyukainya sebab musim panas pun sejuk. Hari-hari bersarung kaki, macam hidup dalam pantang.
Kuatkah hati saya untuk ke Finland?
Saya sering termenung sendirian semasa berhenti memandu di stesyen-stesyen minyak. Baik semasa pulang ceramah dan seminar, atau semasa mengambil dan menghantar anak yang bersekolah asrama di Chenderong Balai.
Emak jugalah sebab saya nekad meninggalkan tanah air.
Bukan sebab emak memberi galakan.
Tetapi saya berputus asa.
Putus asa daripada mengubah kehidupan agar saya boleh banyak berbakti kepada emak.
Susah sangat hendak balik kampung menjenguk emak. Sibuk dengan pelbagai urusan. Kalau kerja, boleh juga kerja itu ‘dikutuk’ sebagai sibuk mengejar dunia. Tetapi kerja saya ialah mengajar, berdakwah, berceramah, berseminar. Ia bukan sibuk duniawi.
Entahlah… yang pasti ialah saya tidak berpuas hati jarang dapat balik ke kampung duduk berbual dengan emak, walaupun saya tahu itu sahaja yang emak mahu.
Semasa kecil, saya selalu diejek sebagai anak emak. Saya tidak pedulikan sangat sebab saya tidak rasa ia memalukan. Saya suka sahaja meluangkan masa dengan emak walaupun emak selalu berleter marahkan saya, berbanding abah yang tidak pernah membebel, malah sama-sama meratap dalam ketawa mengenang nasib kami kena bebel dengan emak.
Setiap bulan, emak akan ke Maybank di Pekan Lama untuk mengambil pencen. Saya akan berjalan kaki dengan emak dari rumah melalui celah-celah rumah orang kampung untuk ke perhentian bas di sebelah padang sekolah. Semasa itulah orang selalu mengusik saya sebagai anak emak. Saya sengih sahaja.
Oleh kerana emak tiada anak perempuan untuk melayannya di dapur, apatah lagi untuk mengadun atau diadun, saya yang secara rela dan paksa banyak meluangkan masa menolong emak di dapur. Bukan belajar memasak. Tetapi membantu mengopek ikan bilis, membasuh kerang, mencuci sotong, mengupas bawang, dan menterbalikkan ikan yang sedang digoreng.
Apabila masuk asrama, saya tidaklah begitu rindukan emak sebab di usia muda, sibuk dengan alam remaja dan kawan-kawan. Tetapi sebulan sekali dua akan balik rumah. Ketika itu emak tidaklah selalu sangat menyuruh saya menolong di dapur sebab selalunya apabila balik rumah, saya akan banyak tidur. Qadha’ tidur, kata budak asrama.
Tetapi berada di luar rumah memang mula mengurangkan masa saya dengan emak. Tidak cukup dengan bersekolah di asrama, saya sambung pula belajar di luar negara langsung selepas SPM. Walaupun emak bangga, tetapi emak sedih. Apabila telefon dari Jordan, tidak pernah emak tidak menangis. Tambahan pula abah baru sahaja kembali ke rahmatullah. Selepas kehilangan suami, anak bongsu pula merantau.
Sepatutnya belajar hanya empat tahun. Malangnya, saya yang memang sentiasa bernasib malang di dalam dunia akademik, meleret tahun pembelajaran hingga lapan tahun lamanya. Tamat belajar, saya tidak kembali ke tanahair, tetapi menyambung kembara ke United Kingdom dan Ireland.
Saya mula tersedar yang emak kehilangan saya apabila saya beritahu emak hasrat untuk berumahtangga. Semasa itu suara emak di telefon amat sedih. Kata emak, sudahlah dahulu saya jadi anak kerajaan (sebab hidup di asrama), kini mahu berkahwin dan menjadi suami orang.
“Tak ada dah le kamu!” itu kata emak.
Umpama tombak menikam dada.
Saya berjanji dengan emak bahawa walaupun saya berkahwin, saya tidak akan menjadikan status ‘suami orang’ sebagai bukan lagi ‘anak emak’. Itu hasratnya.
Namun dinamika hidup saya rencam. Berumahtangga, kemudian bermastautin di luar negara, sukar sekali hendak berbakti kepada emak. Saya bercita apabila kami lima beradik berumahtangga maka isteri-isteri kami akan menjadi anak-anak perempuan yang emak tidak pernah ada. Biar ada orang yang boleh mengadun emak serba sedikit sebab selama ini tiada perempuan yang memuji baju emak cantik atau mencadangkan cara mengenakan pin tudung yang lebih ayu. Namun kami adik beradik sama-sama belajar menginsafi bahawa apabila berumahtangga, impian sedemikian perlu berada di kategori bonus. Jika dapat, Alhamdulillah. Jika tiada, tidak mengapa. Sebab urusan hendak memulakan keluarga dan membina kehidupan sendiri pun penuh cabaran.
Apabila pulang ke tanahair pada tahun 2004, selepas 11 tahun hidup merantau, saya berharap agar masanya kembali tiba untuk berbakti kepada emak.
Tetapi saya tersilap langkah.
Menjadi orang berkelulusan agama, gaji kecil, pendapatan amat sederhana. Maka saya kena bekerja lebih. Walaupun saya mengajar, berceramah dan berdakwah adalah dengan niat kerana Allah, serba sedikit imbuhan amat berharga. Apalah sangat nilai RM850 sebulan untuk diharapkan berperanan sebagai suami dan bapa, apatah lagi anak.
Maka berprogram, berprogram dan berprogram tanpa henti. Saya tutup hujung minggu sekurang-kurangnya satu sebulan, agar boleh pulang ke kampung. Tetapi selalu juga tergadai akibat perubahan jadual atau saya sendiri terperangkap dalam dilema bahawa program ini penting. Hujung minggu yang sepatutnya pulang ke kampung, berakhir dengan hanya membuat panggilan telefon berbual seketika bertanya khabar.
Selalu keluar televisyen dan setiap bulan menghiasi kolum majalah, mungkin kebanggaan sesetengah orang. Tetapi ia bagi saya adalah harapan kecil untuk menggantikan ketiadaan saya di sisi emak. Setiap bulan semua majalah yang saya bertindak sebagai kolumnis, naskhah penulis saya halakan ke kampung. Jika ada berceramah di televisyen, saya akan telefon emak beritahu, supaya emak tengok, menggantikan saya yang tidak habis-habis berprogram.
Jika dapat balik kampung pun, saya perlu adil dalam membahagikan masa sebahagian di rumah keluarga isteri dan sebahagian lagi di rumah sendiri. Adakalanya di Tol Simpang Pulai barulah kami buat keputusan mahu ke rumah mana dahulu.
Kekesalan tidak dapat banyak berbakti kepada emak tidak pernah berkurang. Saya sentiasa memandang rendah kepada diri sendiri kerana birr al-walidayn saya tidak sempurna.
Sampai ke satu tahap, saya berputus asa.
Alang-alang duduk dekat pun susah hendak balik kampung, lebih baik saya pergi jauh agar susah hendak balik kampung bukan lagi salahnya adalah saya. Sebaliknya kerana lautan luas terbentang yang memisahkan kami.
Semasa memeluk emak di KLIA, jauh di sudut hati saya dapat rasakan ia pelukan terakhir dan kucupan terakhir saya di dahi emak.
Penghujung Julai 2018, saya berjanji untuk balik ke Malaysia menjenguk emak. Tetapi saya tidak boleh bermusafir kerana tersangkut dengan urusan memperbaharui residence permit Finland.
Abang saya telefon sejurus selepas selesai solat subuh.
“Rizal, emak dah tak ada!”
Saya menangis sendirian. Tangisan yang hati saya sudah bersiap sedia sejak sekian lama, tetapi sampai harinya, persediaan itu hanya debu yang berterbangan.
Di bawah pohon birch, air mata bercucuran.
Semenjak itu, jadilah hati saya terendam dalam rindu kepada bonda yang tidak sembuh buat selama-lamanya.
Saya pulang ke kampung mengusap kayu nesan di tanah merah.
Jika rindu, mengapa pergi beribu batu?
Kerana rindu itu rindu yang tiada ubatnya.
Kecuali kembali memeluk emak dan abah di Syurga suatu hari nanti.
Impian yang disemat di dalam hati dalam kembaraku sekeluarga di negeri jauh beribu batu.
Previous Pendidikan Adalah Urusan Proses
Next Perjalanan Sengsara Mendidik Anak Remaja
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
20/10/2021 at 3:59 PM
Sayu saya baca penulisan Ust ni.. Rindu yang tiada berpenghujung.. moga Allah ganti dengan kebaikan tanpa henti buat Ust sekeluarga..Erti sebuah pengorbanan.
26/10/2021 at 12:17 PM
saya ada ibu dan ayah kembali ke rahmatullah July 2019.
ibu saya bawa ke bandar supaya berdekatan dgn adik beradik. sedih sbb ibu asyik mengadu rindu rumah nya dah naik lalang dan tidak berjaga.
sbb urusan rumahtangga ni tak pernah habis.
saya fikir tak apa, asalkan ibu tak tggl sendirian
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved